Comic-Con keer vir die eerste keer terug’n Standbeeld ter viering van “Captain America” se 75ste bestaansjaar word vertoon tydens die eerste dag van 2016 se Comic-Con International in San Diego, Kalifornië.Foto: (Al Powers/Invision/AP) Aanhangers van Game of Thrones, Lord of the Rings sowel as Marvel- en Disney-rolprente kan hul vere regskud vir die terugkeer van Comic-Con, die internasionale strokiesprentkonvensie en niewinsgewende multi-genre-vermaakgeleentheid wat jaaliks in San Diego in die VSA aangebied word. Dit is die eerste Comic-Con sedert die Covid-19-pandemie in dié stad. “Ek dink dit sal soos die 2019-Comic-Con lyk,” het David Glanzer, Comic-Con se kommunikasiehoof, gesê. “Daar gaan moontlik trane van blydskap oor die terugkeer wees, dis baie emosioneel.” Hoewel die gaste soos prinsesse of drake gaan aantrek, is daar ’n ander bykomstigheid wat ook nodig gaan wees; ’n beskermende gesigmasker. Die sowat 135 000 aanhangers is nie die enigstes wat dié opwindende geleentheid gaan bywoon nie, bekendes is ook genooi om te kom spog met reekse en rolprente wat binnekort uitgereik word. Dit sluit Chris Pine, Hugh Grant en Rege-Jean Page van Bridgerton-faam, se Dungeons and Dragons: Honor Among Thieves in. Dié rolprent sal in Maart 2023 uitgereik word en het ’n reusagtige silwerskermbegroting. Die twee groot trekpleisters vir vanjaar se byeenkoms is egter twee splinternuwe TV-reekse, een gebaseer op Game of Thrones en die ander op Lord of the Rings. Amazon se Lord of the Rings: The Rings of Power speel af in wêreld van die gewilde JRR Tolkien-boeke en vind lank voor die gebeure van Peter Jackson se bekroonde trilogie plaas. Dié reeks sal op 2 September op die kassie wees en sal op die ou end uit vyf seisoene bestaan. Na bewering het die reeks Amazon meer as $1 miljard (sowat R16 miljard) uit die sak gejaag en is glo een van Jeff Bezos, stigter van Amazon, se persoonlike gunstelinge. Baie van daardie geld het egter gegaan vir die aankoop van die Tolkien-regte en is op weelderige vervaardiging bestee. Daar is ook ’n stewige bedrag weggesit vir meeslepende aanhanger-ervarings by Comic-Con. Amazon sal Vrydag sy groep hobbits, elwe en dwerge na die geleentheid se grotagtige Saal H bring, waar aanhangers wat ure of selfs dae lank in ’n tou staan en wag, die geleentheid sal kry om ’n eerste voorsmaak van die reeks te kry. Die volgende dag sal HBO se House of the Dragon aan duisende aanhangers bekendgestel word. Dié is in die wêreld van George RR Martin se Westeros geplaas en sal op 21 Augustus op die skerm te siene wees. Martin het egter intussen gesê dat daar nie kompetisie tussen die twee reekse is nie. “Hoe meer fantasie-treffers ons het, hoe meer fantasie sal ons waarskynlik geniet,” het hy in ’n onlangse blog-plasing geskryf. HBO hoop egter dat dié reeks in die voetspore van die gewilde Game of Thrones sal volg. Dié reeks het op sy dag agt seisoene gehad en het aanhangers wêreldwyd geboei. Dit het ook ’n allemintige 59 Emmy-toekennings laat inrol. Matt Smith, Rhys Ifans en Emma D’Arcy sal in House of the Dragon te siene wees. Die reeks vertel die storie van die moorddadige, draak-telende Targaryen-familie en speel sowat 300 jaar voor die gebeure van Game of Thrones af. Die sterre van die nuwe reeks sal ook in Saal H te siene wees en volg ’n bekendstelling van ’n ander aard. Dwayne Johnson is voor hulle in dié saal besig om sy nuwe rolprent, Black Adam, te bemark. Aanhangers kan ook uitsien daarna om voorsmaak van ’n hele paar nuwe rolprente te kry. Glanzer meen egter dat die bekendstelling van nuwe reekse en rolprente nie die belangrikste deel van Comic-Con is nie. “Om te kan sien hoe mense dit geniet en strokiesprentboeke bewonder is ’n geskenk waarna ek uitsien. Wat is beter as dit? En dan kan ons dit boonop met vriende deel.”